Document ID: 32004D0760

ODLOČBA KOMISIJE
z dne 26. oktobra 2004
o podrobnih pravilih za uporabo Direktive Sveta 93/23/EGS glede statističnih raziskovanj o prireji in populaciji prašičev
(notificirana pod dokumentarno številko K(2004) 4090)
(Besedilo velja za EGP)
(2004/760/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 93/23/EGS z dne 1. junija 1993 o statističnih raziskovanjih, ki jih je potrebno opraviti na področju prireje prašičev (1), in zlasti člena 1(3), člena 2(2), člena 3(2), člena 6(1) in 6(2), člena 8(1) in člena 10(3) Direktive,
ob upoštevanju naslednjega:
(1)
Odločba Komisije 94/432/ES z dne 30. maja 1994 o podrobnih pravilih za uporabo Direktive Sveta 93/23/EGS glede statističnih raziskovanj o prireji in populaciji prašičev (2) je bila večkrat dopolnjena.
(2)
Za izvedbo raziskovanj, navedenih v Direktivi 93/23/EGS, je potrebno imeti na voljo natančne definicije. Iz tega razloga je potrebno določiti kmetijska gospodarstva, ki so predmet raziskovanj, in določiti velikostne razrede številčnega stanja kot tudi regije, na podlagi katerih države članice izdelajo rezultate statističnih raziskovanj, ki jih opravljajo v rednih časovnih razmakih. Za namen vzpostavljanja statistik o zakolih je potrebna enotna določitev teže živalskega trupa.
(3)
Po Direktivi 93/23/EGS so države članice na svojo zahtevo lahko pooblaščene za opravljanje raziskovanj za meseca april in avgust, ali za meseca maj/junij v izbranih regijah, pod pogojem, da ta raziskovanja zajamejo najmanj 70 odstotkov prireje prašičev. Države članice, katerih prireja prašičev predstavlja le majhen odstotni delež Skupnosti, so lahko pooblaščene za opravljanje raziskovanj enkrat letno v aprilu, v maju/juniju ali v novembru/decembru ali pa lahko pristopijo k regionalni porazdelitvi za končne rezultate raziskovanja iz meseca aprila ali maja/junija. Končno so države članice lahko pooblaščene za opravljanje predpisane porazdelitve po velikostnih razredih številčnega stanja za rezultate raziskovanja določenega posameznega meseca v letu.
(4)
Države članice so vložile zahteve za različne možnosti odstopanj.
(5)
Po pristopu Republike Češke, Cipra, Estonije, Madžarske, Latvije, Litve, Malte, Poljske, Slovaške in Slovenije je treba tehnično prilagoditi in razširiti določena odstopanja na te nove države članice.
(6)
Uredba (ES) št. 1059/2003 Evropskega parlamenta in Sveta (3) je določila skupno nomenklaturo statističnih teritorialnih enot (NUTS) za Države članice; posledično je potrebno nadomestiti regionalne ravni, ki so bile opredeljene prej, z novo nomenklaturo (NUTS).
(7)
Zato je treba Odločbo 94/432/ES razveljaviti.
(8)
Ta odločba je skladna z mnenjem Stalnega odbora za statistiko kmetijstva -
SPREJELA NASLEDNJO ODLOČBO:
Člen 1
1. Kmetijsko gospodarstvo v smislu člena 2(2) Direktive 93/23/EGS je tehnično ekonomska enota pod enotnim upravljanjem, ki proizvaja kmetijske proizvode.
2. Statistično raziskovanje iz člena 1(1) Direktive 93/23/EGS se nanaša na:
(a)
kmetijska gospodarstva, katerih izkoriščena kmetijska površina je enaka enemu hektarju ali je večja od enega hektarja;
(b)
kmetijska gospodarstva, katerih izkoriščena kmetijska površina je manjša od enega hektarja, če proizvajajo do določene mere za prodajo ali pa njihova proizvodna enota presega določene fizične pragove.
3. Države članice, ki za svoje raziskovanje želijo uporabiti drug prag, si prizadevajo za določitev tega praga na način, da bodo izključena samo najmanjša gospodarstva, katerih prispevek k standardiziranemu pokritju - v smislu Odločbe 85/377/EGS Komisije (4), zadevne države članice predstavlja največ do 1 %.
Člen 2
Za teritorialne podrazdelke, ki so navedeni v členu 6(1) Direktive 93/23/EGS, države članice sledijo ravni skupne nomenklature statističnih teritorialnih enot (NUTS), opredeljeni v Prilogi I, in so oproščene ugotavljanja rezultatov za tiste regije, v katerih je prireja prašičev manjša od 1 % celotne nacionalne prireje prašičev.
Člen 3
Velikostni razredi številčnega stanja iz člena 8(1) Direktive 93/23/EGS so navedeni v Prilogi II k tej odločbi.
Člen 4
Teža živalskega trupa iz člena 10(1) Direktive 93/23/EGS je hladna teža trupa zaklanega prašiča, celega ali razrezanega po dolžini, po odiranju, po puščanju krvi, po odstranitvi drobovine in po odstranitvi jezika, ščetin, parkljev, zunanjih spolnih organov, tolšče, ledvic in trebušne prepone.
Člen 5
1. Seznam držav članic, ki so pooblaščene za opravljanje statističnih raziskovanj za mesece april in avgust ali za maj/junij v izbranih regijah, s pridržkom, da ta raziskovanja zajamejo najmanj 70 % prireje prašičev, je naveden v Prilogi III, točka (a) k tej odločbi.
2. Seznam držav članic, ki so pooblaščene za opravljanje statističnega raziskovanja enkrat letno v mesecu aprilu, v maju/juniju, v avgustu ali novembru/decembru, je naveden v Prilogi III, točka (b) k tej odločbi.
3. Seznam držav članic, ki so pooblaščene, da opravijo predpisano regionalno porazdelitev za dokončne rezultate raziskovanja za mesec april, za maj/junij je naveden v Prilogi III, točka (c) k tej odločbi.
4. Seznam držav članic, ki so pooblaščene, da opravijo predpisano regionalno porazdelitev po velikostnem razredu številčnega stanja za rezultate enega določenega meseca v letu, je naveden v Prilogi III, točka (d) te odločbe.
Člen 6
Odločba 94/432/ES se razveljavi. Navedbe, navedene v razveljavljeni odločbi, veljajo kot navedene v tej odločbi.
Člen 7
Ta odločba je naslovljena na države članice.
V Bruslju, 26. oktobra 2004

Labels: 10
17
19
6